ועדת הפנים והגנת הסביבה, כנסת 20, פרוטוקול מספר 694, 2018-07-10 11:30

יואב קיש: בוקר טוב.

יואב קיש: אני פותח את הדיון שבא לציין את יום מיגור האלימות במגזר הערבי.

יואב קיש: הנושא שלנו זה הצעת חוק לתיקון פקודת העיריות (הוראת שעה), התשע"ח-2018, מ/1227.

יואב קיש: אני יכול להגיד שהכנסת מציינת היום את המלחמה באלימות במגזר הערבי.

יואב קיש: אני חייב להגיד שפנה אלי חבר הכנסת איימן עודה בבקשה לעשות דיון בנושא אחר.

יואב קיש: באותו יום בערב ראיתי שהמשטרה סיכלה אירוע בירושלים שהיה בהובלת ארגוני טרור בלתי חוקיים, החזית הדמוקרטית נדמה לי ואחרים, ואיימן עודה משתתף שם.

יואב קיש: אני בחרתי להגיד לאיימן עודה בצורה הכי ברורה שמי שמתנהג ככה לא יזכה לשיתוף פעולה ממני.

יואב קיש: ברור שהנושא חשוב ומשמעותי, ולכן בחרתי לציין את היום הזה בדיו על הצעת החוק הזו שדנה בהקמת תחנות משטרה במגזר הערבי.

יואב קיש: זה הסיכום של המצב.

יואב קיש: דרך אגב, היו אלי פניות מחבר הכנסת איימן עודה ואמרתי לו בצורה שאם הוא יתנער מהשתתפותו בכנס של ארגוני טרור ויגיד בצורה ברורה שהוא לא היה שייך לפעילות הזאת, אני יכול לקבל את זה.

יואב קיש: איימן עודה בחר לא לעשות כך, וכל עוד הוא לא עושה כך לא יזכה לשיתוף פעולה ממני.

יואב קיש: אז בואו נעבור בבקשה להקראה של הצעת החוק.

יואב קיש: אתם רוצים להציג קודם?

אבינועם ביר: אני ממשרד הפנים.

יואב קיש: זה פנים או ביטחון פנים?

אבינועם ביר: פנים.

יואל הדר: מי שעומד מאחורי זה, זה משרד הבט"פ.

יואל הדר: מי שמקדם את זה כי זה תיקון חדש - -

יואב קיש: למה אתם לא עומדים לפני זה?

יואב קיש: למה לעמוד מאחורי?

יואל הדר: כי זה לא חוק שלנו.

אבינועם ביר: מדובר על תיקון פקודת העיריות, שמדבר על עשייה במקרקעין של המועצה.

אבינועם ביר: הצעת החוק מבקשת לטפל בהצעה להקצאת מקרקעין לצורכי הקמת תחנת משטרה כאשר ההצעה הועלתה למליאת המועצה, והמועצה לא קיבלה החלטה להקצות את המקרקעין תוך חודשיים.

אבינועם ביר: אז ראש המועצה יכול לפנות לשר הפנים בבקשה לאשר את ההקצאה למרות שמליאת המועצה לא דנה או לא אישרה.

יואב קיש: ברור.

יואב קיש: בבקשה אפשר להקריא את החוק.

גלעד קרן: אני רק אגיד שהיום המצב הוא שהמועצה ברוב חבריה צריכה לאשר כל עשייה במקרקעין למעט שימוש או השכרה שאינה עולה חמש שנים, ובעצם פה אנחנו לוקחים את הכוח של המועצה במידה והיא מסרבת ומעבירים את זה להחלטת שר הפנים לאחר פנייה של ראש הרשות.

גלעד קרן: אני מקריא מהנוסח שמוצע לדיון בעקבות פגישות עם נציגי הממשלה.

גלעד קרן: "חוק לתיקון פקודת העיריות (הוראת שעה), התשע"ח-2018 תיקון סעיף 188 - 1.

גלעד קרן: בתקופה שמיום פרסומו של חוק זה עד תום חמש שנים מהמועד האמור, הוראת שעה יקראו את פקודת העיריות כך שבסעיף 188(ב1) – (1) האמור בו יסומן כפסקה (1), ובה, המילים "על אף האמור בסעיפים קטנים (א) ו-(ב)" – לא ייקראו, ובמקום "בסעיפים קטנים אלה" יקראו "בסעיפים קטנים (א) ו-(ב)"; (2) לפני פסקה (1) יקראו "על אף האמור בסעיפים קטנים (א) ו-(ב) –"; (3) אחרי פסקה (1) יקראו: "(2) הונחה לדיון במועצה הצעת החלטה בדבר עשייה במקרקעין כאמור בסעיפים קטנים (א) ו-(ב) שאיננה מכירת מקרקעין, לצורך הקמה של תחנת משטרה הנכללת בתכנית הרב-שנתית, במקרקעין שניתן להתיר בהם שימוש לצורך כאמור לפי חוק התכנון והבניה, התשכ"ה-1965, ולא אישרה המועצה עשייה במקרקעין כאמור בתוך חודשיים מיום שהונחה הצעת ההחלטה לדיון, לא תהיה עוד עשייה במקרקעין כאמור טעונה החלטה של המועצה; ואולם לא יאשר השר או מי שהוא הסמים לכך, לפי הוראות סעיף קטן (א), עשייה במקרקעין כאמור, אלא לבקשת ראש העירייה, בכתב, ולאחר שהביא בחשבון, בין היתר, את עמדת השר לבטחון הפנים, ראש העיריה והמועצה;" ואנחנו רוצים להוסיף פה את המילים "ככל שישנה כי אחרת המועצה לא תקבל החלטה ואז שיהיה ברור שלא צריך לפנות אליה או משהו כזה אלא אם היא קיבלה החלטה שהיא מתנגד אז הוא ייקח את זה בחשבון.

גלעד קרן: "הוראות פסקה זו לא יחולו על עשייה במקרקעין בעירייה איתנה; בפסקה זו, "התכנית הרב-שנתית" – תכנית פעולה רב-שנתית לשנים 2016-2020 לטובת שיפור רמת הביטחון האישי במגזר הערבי ולטובת חיזוק הביטחון במחוז ירושלים, אשר אושרה לפי החלטת הממשלה מס' 1402 מיום ב' בניסן התשע"ו (10 באפריל 2016).

גלעד קרן: "

יואב קיש: מה זה (3)?

גלעד קרן: "(3) עירייה תפרסם באתר האינטרנט שלה הצעה להחלטה על אישור עשייה במקרקעין כאמור בפסקה (2) עשרה ימים לפחות לפני ישיבת המועצה שבה יידון אישור העשייה במקרקעין כאמור.

גלעד קרן: "

יואב קיש: תודה.

יואב קיש: יש אתנו את ניצב ג'מאל חכרוש, בבקשה, נשמח לשמוע את ההתייחסות שלך.

ג'מאל חכרוש: כידוע, אנחנו התחלנו לפני שנתיים בתכנית למיגור הפשיעה בחברה הערבית.

ג'מאל חכרוש: בתכנית שלנו אחד הדברים החשובים ביותר – הקמת תחנות משטרה בחברה הערבית.

ג'מאל חכרוש: מבלי לקרב את המשטרה לחברה הערבית ולהכניס את המשטרה לרחוב - -

יואב קיש: בלי יצירת האמון לאוכלוסייה הערבית.

ג'מאל חכרוש: יצירת האמון וגם להכניס את המשטרה שתחליף את הפשע ברחוב הערבי.

ג'מאל חכרוש: אנחנו טענו כל הזמן שאין חלל ריק.

ג'מאל חכרוש: כשאין משטרה, כשהמשטרה נעלמת מהרחוב הערבי, יש פשיעה ברחוב הערבי, והדבר הוכיח את עצמו.

ג'מאל חכרוש: אני לא רוצה עכשיו להביא דוגמאות.

ג'מאל חכרוש: איפה שעשינו תחנות משטרה על פי חוק אחר, איפה שיש אדמה ששייכת למדינה ולא צריך אישור של המועצה, הקמנו תחנות משטרה ולפתע - -

יואב קיש: אז בשום מקום לא קיבלתם אישור מועצה?

ג'מאל חכרוש: בשום מקום.

ג'מאל חכרוש: יש לי דוגמה: עכשיו, בבקעה אל גרביה האדמה מוכנה, ראש העיר מוכן לתת ומכנס את העירייה שלו פעמיים, כינס את חברי המליאה וברוב מוחלט, מסיבות לא ענייניות, בגלל שהחוק - -

יואב קיש: טוב, זה אי אפשר לדעת, זה לתפיסתם.

יואב קיש: לתפיסתך זה סיבות לא ענייניות – הם מתנגדים.

ג'מאל חכרוש: מתנגדים ואין סיכוי שנתק

ג'מאל חכרוש: דם כל עוד החוק הזה - -

יואב קיש: ואז במקרה הזה, אם החוק הזה ייכנס לתוקף, יוכל שר הפנים, נכון?

יואב קיש: זה מי שאנחנו נותנים לו את הסמכות, לקחת בחשבון את עמדת השר לבט"פ, שמן הסתם מייצג את העמדה שאתה מייצג.

יואב קיש: ראש העירייה מוכן אתה אומר.

יואב קיש: זאת אומרת, אני מניח שבמקרים שבהם ראש העירייה לא ירצה וגם המועצה לא תרצה, זה יהיה מאוד קשה אם בכלל.

גלעד קרן: הסעיף לא אפשרי.

יואב קיש: הסעיף לא אפשרי.

יואב קיש: אבל אני שואל אותך: אתה לא מזהה מקומות שאפילו ראש העירייה לא רוצה כי הוא נכנע ללחצים?

ג'מאל חכרוש: במקומות שנתקלנו בהם, ראש עיר, ראש המועצה מעוניין.

יואב קיש: אין מקומות שראש המועצה גם לא רוצה?

ג'מאל חכרוש: אין.

ג'מאל חכרוש: שלושת המקומות שאני מזכיר, ראש המועצה במפורש רוצה.

ג'מאל חכרוש: בכפר כנא רצה ראש המועצה, בג'אסר אל זרקא רצה ראש המועצה ובבקעה אל גרביה רצה ראש המועצה, ובשלושת המקומות המליאה סירבה.

יואב קיש: רגע, אם ראש עיר לא רוצה, מה אתה עושה?

יואב קיש: אם אתה רוצה לפתוח תחנה, אתה לא תפתח תחנה בלי שראש עיר יסכים?

ג'מאל חכרוש: לפחות זה שראש העיר רוצה שאני אפתח.

יואב קיש: הבנתי, תודה.

יואב קיש: משרד המשפטים, התייחסותכם?

יואב קיש: אתם תומכים בזה?

שרון רוברטס: כן.

יואב קיש: זה ממשלתי, הממשלה כמובן תומכת.

יואב קיש: נציגי השלטון המקומי, בבקשה.

מירה סלומון: תודה אדוני.

מירה סלומון: אני ממרכז השלטון המקומי.

מירה סלומון: הצעת החוק הזאת גובשה בהסכמות אתנו.

מירה סלומון: אנחנו סברנו שבמקרים שבהם ראש הרשות מעוניין להביא לתושביו בשורה של הכנסת תחנת משטרה אך מליאת המועצה מסיבות כאלה ואחרות או שבכלל לא מתכנסת או לא מקבלת החלטה או מקבלת החלטה בניגוד לעמדת ראש הרשות, ראוי יהיה להביא את הדברים להכרעה אצל שר הפנים.

מירה סלומון: אנחנו לגמרי מקבלים את התיקונים שנעשו על ידי היועץ המשפטי לוועדה ואין לנו שום התנגדות.

יואב קיש: מאה אחוז.

יואב קיש: ראיתי פה איפה שהוא "עירייה איתנה".

יואב קיש: למה הכנסתם את זה?

גלעד קרן: לא, זה לא יחול.

יואב קיש: אין רשות איתנה במגזר הערבי?

יואב קיש: מה הקשר לעירייה איתנה ?

מירה סלומון: נכון להיום לא ידוע לנו על כך.

יואב קיש: מה הקשר לעירייה איתנה בעניין הזה?

מירה סלומון: אסביר לאדוני: עירייה איתנה זה תיקון שנעשה בפקודת העיריות בשנת 2013 נדמה לי, שקבע שלא צריך לקבל בכלל אישור של שר הפנים לעשייה במקרקעין אלא ראש הרשות באישור מליאת המועצה שלו בלבד.

יואב קיש: אבל אם המליאה לעומתית או לא מאשרת?

מירה סלומון: אני מזכירה לאדוני שעירייה איתנה זה עירייה שלא מקבלת מענקי איזון - -

יואב קיש: בסדר, הכל בסדר.

יואב קיש: השאלה שלי היא כזו: מתארת פה המשטרה משהו שלא קשור לתקציב אלא בעיה עניינית של אמון של הציבור הערבי בתחנות המשטרה או במשטרה כגוף.

יואב קיש: הוא מתאר מצב שבו ראש עירייה מעוניין ומועצה לעומתית בנושא זה.

יואב קיש: ולכן, מה הקשר לאיתנה לעניינינו?

מירה סלומון: אז אנסה להסביר: עירייה איתנה זה תואר שניתן לרשות שמתנהלת כהלכה, - - - שהיא מתנהלת כהלכה.

מירה סלומון: אנחנו מדברים בהוראת שעה בלבד.

יואב קיש: כן אבל כהלכה זה תקציבי בדרך כלל אצלכם.

מירה סלומון: לא רק תקציבי.

יואב קיש: מה עוד?

מירה סלומון: גם התנהלות נכונה של ישיבות מועצה מסודרות, התנהלות תקינה.

מירה סלומון: מענק האיזון זה אחת האינדיקציות.

יואב קיש: אפשר דוגמה לרשות ערבית איתנה?

מירה סלומון: לא מוכרת לנו, לא כיום.

יואב קיש: אין.

מירה סלומון: לא כיום אדוני, ואולי לא סביר להניח שעד סוף 2020 גם יהיה.

יואב קיש: זה חמש שנים, 23.

מירה סלומון: 2023.

יואב קיש: כתוב מיום פרסומו זה חמש שנים.

יואב קיש: חמש שנים זה 2023.

מירה סלומון: נכון.

יואב קיש: אני מאוד מקווה שיהיו לנו רשויות איתנות במגזר הערבי עד אז.

מירה סלומון: אם יהיו, המשמעות של זה שהרשויות האלה ידעו להתנהל - -

יואב קיש: כן, אבל אני שואל עוד פעם: הבעיה היא לא כלכלית.

יואב קיש: אני מכיר שאיתנה זה אפילו התנהלות תקינה.

יואב קיש: בסוף יש לחצים על הציבור, שלא רוצים להכניס תחנות משטרה.

יואב קיש: אומרים: אנחנו לא רוצים.

מירה סלומון: הציבור דווקא מבקש.

יואב קיש: אז אני שואל: אם הבעיה קיימת ברשות לא איתנה, בהנחה ובשאיפה שיהיו רשויות איתנות, למה אנחנו חייבים להתעקש, מה עניין איתנה לעניין על כל המורכבות של הבעיה הזאת?

יואב קיש: משרד הפנים, בבקשה.

רון אלמוג: אני מהלשכה המשפטית במשרד הפנים.

רון אלמוג: הרעיון בהצעת החוק הזאת, שאנחנו משרשרת האישורים מוציאים את המועצה.

רון אלמוג: יש את ראש העיר, המועצה ושר הפנים ואנחנו מוציאים את המועצה מהשרשרת ושמים את שר הפנים במקומה.

רון אלמוג: בעיריות איתנות שר הפנים הוא לא חלק משרשרת האישורים.

רון אלמוג: הוא מלכתחילה לא חלק מהרגולטור שמאשר את העשייה במקרקעין של עירייה איתנה.

רון אלמוג: אם אנחנו נכניס אותם לכאן, אנחנו פתאום מכניסים את שר הפנים למקום שהוא בכלל לא היה.

יואב קיש: הבנתי.

יואב קיש: אז אתה היית אומר: אם הייתי חושב שיש לזה צורך, הייתי אומר שראש העיר יוכל בניגוד לעמדת המועצה בנושא זה למשל, אם הייתי רוצה להוביל לחקיקה ולא לערב את שר הפנים במקום הזה.

מירה סלומון: כן.

קריאה: אז זה לא מידתי.

יואב קיש: פה יש עניין אחר.

רון אלמוג: זה כבר עניין של השלטון המקומי אבל מבחינת שר הפנים, הוא מלכתחילה לא נמצא שם ולכן לא הוספנו אותו פה.

יואב קיש: טוב.

יואב קיש: המשטרה והבט"פ, אתם לא רואים סיטואציה שרשות תהיה איתנה ואז לא תוכלו - כרגע זה לא על הפרק.

יואל הדר: זה לא על הפרק כרגע.

יואב קיש: טוב.

יואב קיש: מישהו עוד רוצה להתייחס?

יואב קיש: כן, בבקשה.

שמוליק שפט: אני מעיריית ירושלים.

שמוליק שפט: אני רוצה לברך, אני חושב שמבחינת האיזונים, מה שהוועדה הכניסה זה מאוד חשוב כי הרי עשינו פה משהו חמור לכאורה, לקחנו את הכוח של המועצה.

שמוליק שפט: אז לפחות הם בתוך השיקולים של שר הפנים הכניסו את השיקול של המועצה ובעיני זה מבורך מאוד שגם ככל שאתה חושב שצריך – לפחות תשמע את המועצה, מה העמדה שלה לפני שאתה מחליט בעניין הזה.

יואב קיש: מאה אחוז.

יואב קיש: עוד מישהו רוצה להתייחס?

יואב קיש: יפה.

יואב קיש: אז אני שמעתי תמיכה מלאה ממשרדי הממשלה השונים, מהמשטרה - -

רון אלמוג: רק נקודה בהמשך למה שהוא אמר, להבהיר את מה שגלעד אמר, שעמדת המועצה, בעצם משתקפת בפרוטוקול ההחלטה שלה.

רון אלמוג: אנחנו לא פונים בנפרד ל - - - אלא זה מה שהיה - -

יואב קיש: ברור.

יואב קיש: זה בכלל אמרנו ככל שתהיה.

יואב קיש: אי הבהרת דעה לא תסכל את ההליך, זה ברור.

מירה סלומון: ורק כדי להשלים את הדברים שנאמרו על ידי אדוני בעניין עירייה איתנה, לא יכריז השר על עירייה כעירייה איתנה – אני מקריאה מסעיף 232א לפקודת העיריות: "אלא לאחר שהונחה לפניו חוות דעת של המנהל הכללי של משרד הפנים או מי מטעמו, כי מתקיימים לגבי העירייה התנאים המנויים.

מירה סלומון: ..

מירה סלומון: תקציבה או ענייניה מנוהלים באורח לא תקין או שלא בהתאם להוראות כל דין.

מירה סלומון: " זאת אומרת, ההתנהלות התקינה והאמון שניתן ברשות איתנה - -

יואב קיש: היא לא רק התקציב.

מירה סלומון: בדיוק.

יואב קיש: אבל רוב הדברים, אנחנו יודעים שזה תקציב.

יואב קיש: בסדר גמור.

יואב קיש: אני מבין שסיימנו את הדיון.

יואב קיש: אתם יודעים, אולי לפעמים כמו שיש בעיה ברשויות מסוימות, שראש העיר רוצה אבל חברי המועצה לא יכולים בגלל לחצים כאלה או אחרים לקדם תחנת משטרה, אולי גם בכנסת ראש הוועדה רוצה וחברי הכנסת מפחדים להיתפס כתומכים במהלך הזה.

יואב קיש: אני גאה לומר שבעניין זה אני שמח שאנחנו מציינים את המיגור באלימות במגזר הערבי בהובלה ברורה של חקיקה שתאפשר פתיחות תחנות משטרה במגזר הערבי.

יואב קיש: משימה מאוד חשובה והיא בעצם המהותית.

יואב קיש: הדרך לייצר את המלחמה באלימות זה באמת לקרב את המשטרה לאזרח, האזרח במגזר הערבי, ולייצר אמון.

יואב קיש: זה הדבר הכי חשוב.

יואב קיש: האמון הזה, זו משימה לא פשוטה אחרי הרבה שנים שבהן המדינה לא פעלה כשורה.

יואב קיש: אין ספק שצריך לומר את זה בצורה ברורה כי בנושא שילוב המשטרה במגזר הערבי יש מגמה ברורה שהממשלה הזו והמשרד לבט"פ מובילים בקדנציה הזו של שינוי המהלך הזה, אני מברך עליו, ואני מצביע על הנוסח כפי שהוקרא בשינויים שהגדרנו.

יואב קיש: למעשה, אין שינויים מהנוסח הכתוב כפי שהוקרא.

יואב קיש: בעד – 1

יואב קיש: נמנעים – אין

יואב קיש: אני בעד.

יואב קיש: ההחלטה התקבלה.

יואב קיש: אנחנו נעלה את זה לקריאה שנייה ושלישית.

יואב קיש: תודה רבה.

יואב קיש: הישיבה נעולה.